มาตรการกระตุ้นเศรษฐกิจ ปี 2564 ยอดใช้จ่ายกว่า 250,000 ล้านบาท เตรียมเปิดโครงการคนละครึ่ง เฟส 4 มีนาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า มาตรการลดภาระค่าครองชีพและฟื้นฟูเศรษฐกิจจากผลกระทบ COVID-19 ปี 2564 ได้สิ้นสุดโครงการทั้ง 4 โครงการ เมื่อวันที่ 31 ธันวาคม 2564 ที่ผ่านมา โดยมีผู้ใช้สิทธิสะสมทั้ง 4 โครงการรวม 41.5 ล้านราย ยอดใช้จ่ายสะสมทั้งหมด 254,281.7 ล้านบาท ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 3 มีผู้ใช้สิทธิสะสมประมาณ 13.55 ล้านราย ยอดการใช้จ่ายสะสมรวม 24,010 ล้านบาท โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ผู้ใช้สิทธิสะสมประมาณ 1.51 ล้านราย ยอดการใช้จ่ายสะสมรวม 2,183.3 ล้านบาท โครงการคนละครึ่ง ระยะที่ 3 มีผู้ใช้สิทธิสะสมจำนวน 26.35 ล้านราย และมีจำนวนผู้ใช้สิทธิครบ 4,500 บาท แล้วกว่า 10.87 ล้านราย ยอดการใช้จ่ายสะสมรวม 223,921.8 ล้านบาท และโครงการยิ่งใช้ยิ่งได้ มีผู้ใช้สิทธิสะสมจำนวน 91,952 ราย ยอดใช้จ่ายสะสม 3,827.4 ล้านบาท กระทรวงการคลัง จะนำผลการดำเนินโครงการฯ ไปพิจารณาปรับปรุงเพื่อออกแบบโครงการที่เหมาะสมกับสถานการณ์ทางเศรษฐกิจในอนาคตต่อไป ขณะเดียวกันจะมีการปรับปรุงระบบโครงการคนละครึ่ง เพื่อรองรับการเปิดโครงการระยะที่ 4 ในช่วงเดือนมีนาคม 2565นอกจากนี้ มาตรการช้อปดีมีคืน ปี 2565 ซึ่งได้เริ่มต้นตั้งแต่วันนี้ (1 มกราคม 2565) ไปจนถึงวันที่ 15 กุมภาพันธ์ 2565 โดยผู้มีหน้าที่เสียภาษีเงินได้บุคคลธรรมดา สามารถนำค่าใช้จ่ายจากการซื้อสินค้าและค่าบริการ ตามจำนวนที่จ่ายจริง แต่ไม่เกิน 30,000 บาท หักลดหย่อนภาษีเงินได้บุคคลธรรมดา สำหรับปีภาษี 2565 ซึ่งจะยื่นแบบและชำระภาษีในช่วงต้นปี 2566